**Regulamentul**

**Concursului de dezbateri pentru liceeni**

***ARGUMENT – Provocări ale dreptului în secolul XXI***

**Capitolul I. Prevederi generale**

**Articolul 1.** Concursul de dezbateri pentru liceeni *„Argument” – Provocări ale dreptului în secolul XXI* (în continuare, „**Concursul *Argument***”) este un eveniment organizat de Facultatea de Drept din cadrul Universității de Vest din Timișoara (în continuare, „**Organizatorul**”). Acesta se adresează elevilor de liceu de la orice profil, care doresc să-și dezvolte abilitățile de argumentare, dezbatere și vorbire în public, într-un format organizat potrivit regulilor generale ale dezbaterilor juridice. Concursul are drept scop familiarizarea elevilor cu tehnicile de documentare, de argumentare și de pledoarie utilizate atât în cadrul competițiilor academice, cât și în viața profesională.

**Articolul 2.** Concursul *Argument* se va desfășura anual, în primul semestru din anul școlar preuniversitar, conform calendarului anunțat de Organizator. Informațiile privind concursul vor fi transmise de către Organizator conducerii liceelor, pentru a fi diseminate în rândul elevilor. De asemenea, acestea vor putea fi consultate pe site-ul Organizatorului, [www.drept.uvt.ro](http://www.drept.uvt.ro), în secțiunea destinată Concursului.

**Capitolul II. Participanții**

**Articolul 3.** Pot participa la Concursul *Argument* elevii de liceu din clasele a XI-a și a XII-a, de la orice profil, care parcurg formalitățile de înscriere conform prezentului regulament.

**Articolul 4.** Echipele participante vor fi formate din 2 elevi din clasele a XI-a și/sau a XII-a, înmatriculați la același liceu. Din cadrul aceluiași liceu se pot înscrie una sau mai multe echipe participante. În cazul în care, din cauza numărului mare de echipe înscrise din cadrul aceluiași liceu, Organizatorul va considera că buna desfășurare a concursului ar putea fi afectată, acesta va putea organiza o rundă de preselecție internă, în vederea selectării numărului de echipe participante din cadrul aceleiași unități de învățământ.

**Articolul 5.** Modificarea componenței unei echipe poate avea loc, cu notificarea Organizatorului, până cel târziu la data-limită stabilită pentru depunerea memoriilor scrise. După această dată, orice modificare a componenței echipei va putea avea loc doar în situații excepționale, cu acordul prealabil al Organizatorului. Echipa și membrii acesteia trebuie să îndeplinească toate condițiile prevăzute la articolele 3 și 4 de mai sus, pe toată durata de desfășurare a Concursului.

**Capitolul III. Juriul**

**Articolul 6.** Concursul *Argument* va fi jurizat de jurii numite de către Organizator, formate din trei membri, respectiv un cadru didactic, un jurist absolvent al Facultății de Drept din cadrul Universității de Vest din Timișoara și un student al Facultății de Drept din cadrul Universității de Vest din Timișoara.

**Articolul 7.** În cadrul semifinalelor și al finalei, juriul va fi alcătuit din cinci membri, respectiv trei cadre didactice, un jurist absolvent al Facultății de Drept din cadrul Universității de Vest din Timișoara și un student al Facultății de Drept din cadrul Universității de Vest din Timișoara.

**Articolul 8.** În cadrul fiecărui meci, juriul va acorda un punctaj pentru memoriile scrise și un punctaj aferent pledoariilor orale, conform dispozițiilor art. 18-19 de mai jos.

**Capitolul IV. Procedura de desfășurare a concursului**

**Articolul 9.** În vederea înscrierii la Concursul *Argument*, fiecare echipă va transmite Organizatorului, la adresele de e-mail stabilite de acesta, formularul de înregistrare cuprins în *Anexa* la prezentul Regulament, completat cu datele de identificare privind componența echipei, instituția de învățământ de proveniență și datele de contact solicitate. Înscrierile vor putea avea loc până la ora 22:00 a termenului-limită anunțat de Organizator, conform calendarului Concursului.

**Articolul 10.** Organizatorul va confirma înscrierea fiecărei echipe prin e-mail transmis la adresa de contact indicată de aceasta în formularul de înregistrare, comunicând echipei numărul de identificare. Ulterior înregistrării, pe tot parcursul Concursului, echipa va fi indicată prin numărul de identificare alocat, fără referire la instituția de învățământ de proveniență.

**Articolul 11.** În cazul modificării componenței echipei, orice modificare va fi notificată sau aprobată conform regulilor prevăzute la articolul 5 din prezentul Regulament.

**Articolul 12.** În cazul în care, potrivit dispozițiilor articolului 4 din prezentul Regulament, este necesară realizarea unei runde de preselecție internă la nivelul unuia sau mai multor licee, Organizatorul va stabili data de desfășurare a rundei interne, în mod simultan în toate unitățile de învățământ în care este necesară parcurgerea acestei etape, fără a afecta calendarul general de desfășurare a Concursului. În cadrul rundei de preselecție internă, vor fi aplicabile numai dispozițiile procedurale privind etapa orală a Concursului cuprinse în acest Regulament.

**Articolul 13.** În vederea participării la runda preliminară a Concursului, fiecare echipă concurentă va avea obligația de a depune memorii scrise pentru fiecare parte angajată în dezbateri (în total, două memorii scrise/echipă), cu respectarea termenului-limită comunicat de Organizator (etapa scrisă). Fiecare memoriu scris va respecta următoarele cerințe formale:

* Memoriul va cuprinde maximum 5 pagini, care includ cuprinsul (maximum o pagină) și sursele bibliografice (maximum o pagină) și nu includ coperta / pagina de titlu;
* Memoriul va fi redactat pe pagini de dimensiunea A4, numerotate în partea de jos, la mijlocul paginii;
* Textul memoriului va fi redactat cu caractere Calibri de 11 pct., aliniere *Justified*, note de subsol cu caractere Calibri de 10 pct., margini *Normal* (2.54 cm pe fiecare latură);
* Memoriul nu va avea antet și nu va purta niciun fel de semn distinctiv care să poată conduce la identificarea instituției de învățământ de proveniență. Memoriul va indica pe copertă / pagina de titlu numai numărul de identificare al echipei.

**Articolul 14.** Orice abatere de la condițiile de formă prevăzute la articolul 13 de mai sus se va sancționa cu o penalizare de 5 puncte, care se vor scădea din punctajul total obținut pentru memorii. Nerespectarea termenului-limită de depunere a memoriilor se sancționează cu o penalizare de 10 puncte/zi de întârziere. Depășirea termenului-limită cu peste 3 zile se sancționează cu descalificarea echipei.

**Articolul 15.** În cadrul etapei orale a concursului, fiecare echipă va prezenta pledoarii de câte maximum 20 minute /echipă și câte 5 minute /echipă pentru replică, respectiv duplică. Echipele vor putea stabili în mod liber timpul alocat pentru fiecare vorbitor, cu condiția ca fiecare membru al echipei să participe la susținerea pledoariei orale, iar timpul total alocat unui vorbitor (inclusiv replica/duplica) să nu depășească 15 minute. Fiecare echipă va pleda pentru partea stabilită conform tragerii la sorți care va avea loc cu o oră înainte de începerea meciurilor.

**Articolul 16.** În timpul pledoariilor orale, membrii juriului vor putea adresa întrebări vorbitorilor, timpul alocat întrebărilor și răspunsurilor fiind inclus în timpul total al pledoariei.

**Articolul 17.** În cadrul finalei Concursului, juriul va putea decide să fixeze limite de timp mai mari pentru pledoariile orale, comunicând acest lucru echipelor finaliste înainte de desfășurarea finalei.

**Articolul 18.** În etapa scrisă, fiecare membru al juriului va putea acorda un punctaj maxim de 100 de puncte/memoriu. Punctajul final al memoriilor scrise va fi alcătuit din media punctajelor acordate de membrii juriului, din care se scad punctele de penalizare stabilite de Organizator, conform articolului 14 de mai sus. În punctajul total al echipei în runda preliminară, ponderea notei memoriilor va fi de 25%.

**Articolul 19.** Pentru etapa orală, fiecare membru al juriului va putea acorda un punctaj maxim de 100 puncte/echipă. Punctajul final va fi alcătuit din media punctajelor acordate de membrii juriului. În punctajul total al echipei în runda preliminară, ponderea notei pentru pledoariile orale va fi de 75%. În runda semifinală și în finală, ponderea notei pentru pledoariile orale va fi de 100%.

**Articolul 20.** Concursul Argument se va desfășura conform următoarelor etape:

* Runda de preselecție internă (dacă este cazul) – la nivelul unității de învățământ de proveniență;
* Runda preliminară – în incinta Facultății de Drept din cadrul Universității de Vest din Timișoara; această rundă va cuprinde toate echipele rămase în Concurs după eventuala desfășurare a rundei de preselecție internă și va include etapa scrisă și etapa orală;
* Runda semifinală – în incinta Curții de Apel din Timișoara; această rundă va cuprinde un număr de 8 sau 4 echipe, în funcție de numărul total de echipe înscrise în Concurs; numărul echipelor din runda semifinală va fi anunțat de Organizator după termenul-limită de depunere a memoriilor scrise;
* Finala – în incinta Curții de Apel din Timișoara; această rundă va cuprinde cele două echipe declarate finaliste în urma rundei semifinale.

**Articolul 21.** Premiile vor fi stabilite de către Organizator și anunțate împreună cu calendarul Concursului. Se vor acorda următoarele premii:

* Premiul I – echipa câștigătoare a finalei;
* Premiul II – echipa calificată în finală, care nu a câștigat finala;
* Premiul III – o echipă desemnată în urma rundei preliminare, care nu a participat la finală;
* Premiul pentru cel mai bun memoriu scris;
* Premiul pentru cel mai bun pledant din finală;
* Premiul pentru cel mai bun pledant din runda preliminară.

Câștigătorii Premiului I (echipa câștigătoare a finalei) și câștigătorul Premiului pentru cel mai bun pledant din finală, în ediția 2021 a Concursului, vor putea fi admiși, la cerere, pe un loc bugetat la Facultatea de Drept a Universității de Vest din Timișoara, fără a susține examenul de admitere, în sesiunea de admitere din anul 2022 (dacă câștigătorii sunt elevi în clasa a XII-a la data Concursului), respectiv în sesiunea de admitere din anul 2023 (dacă câștigătorii sunt elevi în clasa a XI-a la data Concursului).

**Concursul de dezbateri pentru liceeni**

***ARGUMENT – Provocări ale dreptului în secolul XXI***

# FORMULAR DE ÎNREGISTRARE

*Vă rugăm să completați, în mod lizibil, toate rubricile de mai jos*

|  |  |
| --- | --- |
| Localitatea: |  |
| Instituția de învățământ: |  |
| Numele coordonatorului echipei (dacă există): |  |
|  |
| **Informații de contact privind echipa** *(întreaga corespondență cu echipa va fi purtată prin e-mail, la adresa indicată în rubrica de mai jos)* |
| Adresa de e-mail:  |   |
| Număr de telefon mobil: | *(vă rugăm să indicați numele persoanei care va răspunde la acest număr de telefon, precum și calitatea acesteia)* |

|  |
| --- |
| **Membrii echipei** |
| 1. Nume:

 Prenume:  | Clasa: |
| 1. Nume:

 Prenume:  | Clasa: |

*Vă rugăm să trimiteți acest formular, în termenul de înscriere la concurs, la următoarele adrese:*

argument@e-uvt.ro, raluca.bercea@e-uvt.ro

Persoane de contact: Prof.univ.dr. Raluca Bercea (raluca.bercea@e-uvt.ro)

**Concursul de dezbateri pentru liceeni**

***ARGUMENT – Provocări ale dreptului în secolul XXI***

**CALENDARUL CONCURSULUI**

**Ediția a 5-a, 2021**

**11 octombrie 2021** – Publicarea cazului ipotetic și a materialelor concursului

**8 noiembrie 2020**1– Termenul-limită pentru înscrierea echipelor la concurs

**19 noiembrie 2021** – Sesiune de pregătire cu profesorii Facultății de Drept

**2 decembrie 2021** – Termenul-limită pentru solicitarea de clarificări și pentru organizarea rundelor de preselecție internă la nivelul liceelor, dacă este cazul

**6 decembrie 2021** – Termenul-limită pentru depunerea memoriilor scrise

**16 decembrie 2021** – Desfășurarea rundelor preliminare\*

**17 decembrie 2021**– Desfășurarea semifinalelor și a finalei concursului\*

\* Organizatorii vor anunța cel târziu la data de 7 decembrie 2021 dacă rundele preliminare, semifinala și finala concursului se vor desfășura online sau la sediul Facultății de Drept a Universității de Vest din Timișoara, respectiv la sediul Curții de Apel din Timișoara.